ພວກປະທ້ວງ ຢູ່ຮົງກົງ ຈະປ່ອນບັດ ກ່ຽວກັບ ຂໍ້ສະເໜີ ປະຕິຮູບ ຂອງ ລັດຖະບານ
ພວກປະທ້ວງຢູ່ ຮົງກົງ ຈະລົງຄະແນນສຽງ ກ່ຽວກັບຂໍ້ສະເໜີ ຂອງລັດຖະບານ ເພື່ອໃຫ້ມີ ການປະຕິຮູບ ປະຊາທິປະໄຕ.
ບັນດາຜູ້ນຳ ນັກສຶກສາປະທ້ວງ ວາງແຜນຈະຈັດໃຫ້ມີການ ລົງຄະແນນສຽງ ເພື່ອຊັ່ງຊາເບິ່ງວ່າ ພວກປະທ້ວງສະໜັບ ສະໜູນຂໍ້ສະເໜີ ການປະຕິຮູບຂອງລັດຖະບານ ທີ່ໄດ້ມີຂຶ້ນ ຢູ່ໃນການເຈລະຈາ ເມື່ອຕົ້ນອາທິດນີ້ຫຼືບໍ່ ບັນດາກຸ່ມແນວໂຮມຂອງພວກປະທ້ວງກ່າວວ່າ ຕົນຈະຈັດ ການລົງປະຊາມະຕິໃນວັນອາທິດຈະມານີ້ຢູ່ບ່ອນປະທ້ວງ ໃຫຍ່ໃນເຂດໃຈເມືອງ ຊຶ່ງການໂຮມຊຸມນຸມ ປະທ້ວງ ປັດຈຸ ບັນນີ້ ພວມກ້າວເຂົ້າສູ່ອາທິດທີ່ຫ້າແລ້ວນັ້ນ ຫລັງຈາກການເຈລະຈາຄັ້ງສຳຄັນ ໃນວັນອັງຄານທີ່ຜ່ານມາ ບັນດາເຈົ້າໜ້າທີ່ ຮົງກົງ ໄດ້ສະເໜີທີ່ຈະສົ່ງໜັງສືໄປຍັງຄະນະລັດຖະບານຈີນເພື່ອແຈ້ງ ໃຫ້ຊາບ ກ່ຽວກັບຄວາມບໍ່ພໍໃຈຂອງພວກປະທ້ວງ ຕໍ່ການຕັດສິນໃຈຂອງປັກກິ່ງ ທີ່ຈະໃຫ້ ການອະນຸມັດລ່ວງໜ້າກ່ຽວກັບບັນດາຜູ້ສະມັກເລືອກຕັ້ງຂອງຮົງກົງໃນປີ 2017 ລັດຖະບານ ຍັງໄດ້ສະເໜີທີ່ຈະເປີດການໂອ້ລົມເປັນປະຈຳ ກັບພວກປະທ້ວງກ່ຽວກັບ ການປະຕິຮູບປະຊາທິປະໄຕ ໂດຍມີເງື່ອນໄຂວ່າ ໃຫ້ເຂົາເຈົ້າຍຸດຕິການປະທ້ວງ ທີ່ໄດ້ ກີດກັ້ນຖະໜົນຫົນທາງຫລາຍສາຍ ທີ່ມີການສັນຈອນໄປມາຢ່າງ ແອອັດນັ້ນ ບັນດາຫົວໜ້າປະທ້ວງຄົນສຳຄັນ ໄດ້ປະຕິເສດຕໍ່ການສະເໜີດັ່ງກ່າວວ່າ ບໍ່ເປັນທີ່ພຽງພໍ ແຕ່ຫລາຍຄົນໃນເວລານີ້ກ່າວວ່າ ການລົງປະຊາມະຕິ ເປັນສິ່ງສໍາ ຄັນເພື່ອໃຫ້ໄດ້ຮັບການສະໜັບສະໜຸນຫລາຍຂື້ນຈາກປະຊາຊົນ ຫລາຍສິບພັນຄົນ ໄດ້ພາກັນຕັ້ງຄ້າຍ ຢູ່ບ່ອນປະທ້ວງຫລາຍແຫ່ງ ນັບຕັ້ງແຕ່ທ້າຍເດືອນ ກັນຍາເປັນຕົ້ນມາ ຮຽກຮ້ອງໃຫ້ຫົວໜ້າບໍລິຫານ ທີ່ເປັນມິດກັບປັກກິ່ງ ທ່ານ Leung Chun-ying ລາອອກຈາກຕຳແໜ່ງ ແລະໃຫ້ປັກກິ່ງອະນຸ ຍາດໃຫ້ມີການໃຊ້ສິດໃຊ້ສຽງ ທີ່ແທ້ຈິງແບບສາກົນ ເກີດຂຶ້ນ ບັນດາເຈົ້າໜ້າທີ່ຮົງກົງ ແລະຈີນແຜ່ນດິນໃຫຍ່ ກ່າວວ່າ ການປະທ້ວງແມ່ນຜິດກົດໝາຍ ແລະໄດ້ສະແດງໃຫ້ເຫັນວ່າ ພວກປະທ້ວງ ບໍ່ໄດ້ສະທ້ອນໃຫ້ເຫັນ ເຖິງຄວາມປາດຖະໜາ ຂອງຊາວຮົງກົງໂດຍລວມ ໃນວັນພະຫັດວານນີ້ ພວກປະທ້ວງໄດ້ຮັບການສະໜັບສະໜູນຈາກ ຫ້ອງການຂ້າຫລວງໃຫຍ່ ດ້ານສິດທິມະນຸດສະຫະປະຊາຊາດ ທີ່ໄດ້ຮຽກຮ້ອງໃຫ້ຈີນ ຄໍ້າ ປະກັນ ກ່ຽວກັບການ ອອກສຽງເລືອກຕັ້ງແບບສາກົນ ຮວມທັງ “ສິດທິໃນການ ສະເໜີຊື່ຜູ້ສະມັກ” ນຳດ້ວຍ